போன வருடம் மரபுரிமைகளைப்பாதுகாப்பதற்காக உருவாக்கப்பட்ட தொன்மயாத்திரை என்ற செயற்பாட்டு வடிவம் பற்றிய சில தெளிவு படுத்தல்களுடன் , இந்த வருடத்துக்கான தொன்ம யாத்திரையைத் தொடங்க நினைக்கிறோம். சென்ற வருடம் தொன்ம யாத்திரையின் மீது வைக்கப்பட்ட விமர்சனங்களில் சில புரிதல் இன்மைகளை யாத்திரைக்கு உள்ளும் வெளியிலும் அவதானிக்க முடிந்தது. அதில் தொன்ம யாத்திரையின் பிரதான இலக்குச் சொற்களாக இயக்கப்பட்ட மரபினை அறிதல் –கொண்டாடுதல் – ஆவணமாக்குதல் என்ற விடயம் பற்றிய விவாதங்கள் யாத்திரையை நோக்கி முன் வைக்கப்பட்டது. இதில் கொண்டாட்டம் என்பதை சில நண்பர்கள் புரிந்துகொண்ட விதத்தில் சிக்கல்களிருந்தன. மரபுரிமைகள் திட்டமிட்டும் , திட்டமிடப்படாமலும் அழிக்கப்படுகின்றன என்ற எரியும் பிரச்சினைக்கு எதிராக வேலை செய்வதற்கு கொண்டாட்டம் என்ற வடிவத்தை ஏன் தொன்மயாத்திரை கையாள்கின்றது என்ற கேள்வி பலமாக முன் வைக்கப்பட்டது.